
Gyógynövények a vidéki kertekben, különös tekintettel a citromfűre

Kulcsszavak: gyógynövény, citromfű, vidék
Kisgyermekkorom óta foglalkozom gyógynövényekkel, először csak gyűjtésükkel, később már a termesztésükkel is. A gyógynövények ismerete mellett fontos számomra az educatio. Minél több emberrel megismertetni hasznosságukat, gyűjtési és termesztési lehetőségeiket.
Pályamunkám elkészítésével célom, hogy bemutassam, a gyógynövényeknek van létjogosultsága az egészség fenntartásában. Az emberek egyre inkább nyitottak a természetes gyógymódok, a természetes anyagok és élelmiszerek iránt. Célom felmérni, hogy az egyes korosztályok a gyógynövényeket, (kiemelten citromfüvet) mennyire ismerik, honnan tájékozódnak róluk, illetve megismerkedni a gyűjtési és termesztési hajlandóságukról. Vizsgálatom kitért a településtípusok közti eltérések elemzésére is. Ezek segítségével javaslatot tettem arra, hogy hogyan lehetne meginkább népszerűsíteni a gyógynövények gyűjtését, termesztését és fogyasztását, főként a vidéki térségekben.
Vizsgálatomat önállóan, a témavezetőm útmutatása alapján szekunder kutatással, interjúval (Panoráma Ökokert vezetője) és kérdőíves megkérdezéssel (n=690) valósítottam meg.
Eredményeim közül kiemelném, hogy kutatásommal bizonyítottam, hogy az emberek egyre inkább nyitottak a gyógynövények termesztése és használata iránt. A megkérdezettek 58%-a szerint nagyon hasznosak és hatékonyak, 39% szerint hasznosak a gyógynövények. A nagyvárosokban élők inkább a drogériákban kapható, szárított gyógynövényeket használják, míg a vidéki kertekben a mai napig megtalálhatóak a gyógynövények, melyeket frissen és szárítva egyaránt szívesen fogyasztanak. Hazánk vármegyéi között releváns eltérés nem volt kimutatható a témában.
A lekérdezésem főként a citromfűre fókuszált. Úgy gondoltam, hogy a citromfű egy olyan gyógynövény, amely szinte mindenhol termeszthető. Termeszthető hazánk szinte minden tájegységén, nem igényes a talajra. A szárazságot és a csapadékosabb időjárási körülményeket is jól tolerálja, bár utóbbi esetén a gombás megbetegedései gyakoribbak. A citromfüvet lehet termeszteni cserépben is, ami segíti, hogy a kerttel nem rendelkezők számára is elérhető friss gyógynövényként megtalálható legyen a saját otthonukban.
Mi sem bizonyítja jobban az elterjedését, mint, hogy a 690 megkérdezett közül 361 fő válaszolta, hogy az otthonában, udvarában van citromfű.
A citromfű nyugtató, altató hatásáról ismert főként, de gyulladáscsökkentő, baktérium ölő hatása is ismert. Ezt a kutatásommal bizonyítani is tudom, hiszen a megkérdezettek közel 85%-a ismeri ezen hatásait.



